Oleg Sokolov klæddi sig iðulega upp sem Napoleon Bonaparte og hafði ætlað sér að taka eigið líf í slíkum búningi . Vísir / EPA Rússneskur sagnfræðiprófessor á sjötugsaldri hefur játað að hafa myrt ástkonu sína eftir að handleggir hennar fundust í bakpoka hans . Prófessorinn , hinn 63 gamli Oleg Sokolov , hafði ætlað sér að taka eigið líf eftir að hann hefði losað sig við líkið . Þegar Sokolov ætlaði að losa sig við bakpokann í ánna féll hann sjálfur ofan í þar sem lögregla fann bæði hann og bakpokann . Aðrir líkamshlutar hinnar 24 ára gömlu Anastasiu Yeshchenko fundust á heimili Sokolov og játaði hann að hafa myrt hana eftir rifrildi milli þeirra og í kjölfarið sagað af henni höfuðið , handleggi og fótleggi . Prófessorinn er mikilsvirtur í heimalandinu og víðar fyrir þekkingu sína á hershöfðingjanum Napoleon Bonaparte og hafði meðal annars hlotið heiðursviðurkenningu í Frakklandi . Vegna aðdáunar sinnar á hershöfðingjanum ætlaði hann sér að taka eigið líf eftir morðið og það á opinberum vettvangi , klæddur sem Napoleon . Yeschenko hafði verið nemandi Solokov og seinna meir unnið með honum að ýmsum fræðiskrifum . Að sögn vina hennar var hún fyrirmyndarnemandi og hafði parið ekki farið leynt með samband sitt , þrátt fyrir aldursmuninn . Þau höfðu bæði unun af því að klæða sig upp í miðaldarbúninga og kallaði hann ástkonu sína jafnan Josephine og vildi að hún ávarpaði sig sem „ sire “ líkt og hann væri aðalsmaður .